Alex Ahrendtsen (DF), 2021-10-28:
Tak, formand.
Dansk Folkeparti kan som de øvrige partier tiltræde ved tredjebehandlingen – det lægger vi slet ikke skjul på.
Jeg vil også godt takke de tidligere ordførere for deres glimrende og detaljerede redegørelse for det her omfattende lovkompleks.
Jeg vil ikke gå nærmere ind i detaljer i de tre lovforslag, men måske lige sige et par ord om selve processen, som Venstres ordfører, fru Heidi Bank, jo også var inde på.
Altså, vi kan jo alle sammen have forskellige oplevelser af selve processen, men jeg synes egentlig, det er en fordel, at man er uenige, for under uenighed bliver synspunkter og aftaletekster ofte skærpet, og jeg synes faktisk, det var en god proces, det endte med.
Og jeg vil gerne takke fru Heidi Bank for at have presset på for, at vi fik en høring og en ekspertudtalelse.
Det støttede vi i Dansk Folkeparti, for vi havde også brug for lige at se på, om balancen virkelig var opretholdt i sammenskrivningen af de fire love til to love.
Og høringen viste jo med al tydelighed, at høringsparterne langtfra var enige, men de var heller ikke så uenige.
Så min konklusion på høringen var, at embedsapparatet egentlig havde ramt temmelig godt i selve sammenskrivningen.
Selvfølgelig var der enkelte punkter, som lejernes parter og udlejernes parter var uenige om, og hvor de ikke var helt tilfredse.
Men samlet set tror jeg faktisk at sammenskrivning har været god.
Så fik vi jo også en særskilt vurdering af en professor, som var ekspert i lejeloven, og jeg var meget imponeret over hans detaljerede kendskab til det her omfattende lovkompleks.
Og han konkluderede jo egentlig, at man havde ramt skiven ganske godt.
Det synes vi egentlig også selv i Dansk Folkeparti, uden at jeg skal gøre mig til ekspert i forhold til de her mere end 500 sider, for det er omfattende, det er kompliceret, og det er svært at lave ting om, når det drejer sig om lejeboliger, for det er så følsomt for mange mennesker, og det skal det også være.
Det drejer sig om noget af det vigtigste i ens liv, nemlig en bolig.
Jeg ved ikke, om man skal skælde ministeren ud, eller om man skal skælde aftalepartierne ud for dette forløb.
Jeg er egentlig glad for, at vi fik et langstrakt forløb.
Jeg kan godt lide de her åbne slagsmål, hvor man kæmper for sine synspunkter.
Min erfaring er, at det i sidste ende fører til gode aftaler.
Så kan man så synes, at det måske var ministeren, der var lidt fodslæbende, eller man kan synes, at Venstre var lidt for aggressive, men jeg synes egentlig, det var godt, at ministeren var fodslæbende, og at Venstres ordfører var aggressiv, for det endte jo med en god høring og en inddragelse af en professor, der var ekspert, og i sidste ende en god aftale – ikke bare for os, men for lejerne og for alle de mennesker, som skal bruge loven i fremtiden.
Den er moderniseret, og den er nu også forenklet, så der er to store lovkomplekser, som man skal forholde sig til.
Dermed ikke sagt, at vi så ikke i fremtiden kan gøre det enklere.
Derudover er der jo selvfølgelig de der små ændringer ud over forenklingen og sammenskrivningen, nemlig det, som andre ordførere også har nævnt, altså fremlejereglerne.
Og igen er det jo her både udlejerne og lejerne, der er blevet tilgodeset, for det, man nogle gange glemmer, er, at der jo både er mennesker, som lejer, og mennesker, som udlejer, der misbruger loven.
Det må vi aldrig glemme, og det er derfor, at loven er til for begge parter, og det er derfor, der skal være den der balance, så den ene part ikke kan udnytte den anden.